એવું કહેવાય છે કે આ જમીનને રાજવી પરિવારે સ્થાનિક કોઈને વેચી દીધી હતી. પણ તેના પર કબ્જો બીજાનો હતો. સોનાની લગડી જેવી આ રાજવાડી પર વર્ચસ્વ જમાવવા કાવાદાવાઓ શરૂ થયા અને જમીનના આ ઝગડામાં સૌ પહેલા વર્ષ ર૦૦૩માં વિક્રમસિંહ રાણાની હત્યા કરવામાં આવી હતી. આ હત્યાની ઘટનાએ ક્ષત્રિય સમાજને ભારે આંચકો આપ્યો હતો. ખૂન કા બદલા ખૂન. વિક્રમસિંહની હત્યાનું વેર વાળવા કેટલાક લોકો સક્રિય થયા અને તા.૮ ફેબ્રુઆરી ર૦૦૪નાં રોજ રાતે ગોંડલના જેસિંગ કાળા ચોકમાંથી જીપમાં નિલેષ રૈયાણી, જયેશ સાટોડિયા અને રામજી મારકણા પસાર થઈ રહ્યા હતા ત્યારે તેનો પીછો કરીને ફાયરિંગ કરાયું તેમાં નિલેષ રૈયાણીની હત્યા થઈ. આમ રાજવાડીના જમીનના ડખ્ખામાં આ બીજી હત્યા થઈ હતી. નિલેષ રૈયાણીની હત્યાની ઘટનામાં ધારાસભ્ય જયરાજસિંહ જાડેજા સહિત ૧૬ સામે ગુનો નોંધાયો હતો. નિલેષ રૈયાણીની હત્યાની ઘટનાએ ગોંડલ પંથકમાં ક્ષત્રિય અને પટેલ સમાજ વચ્ચે વૈમનસ્ય ઉભું કર્યુ હતું. સામાજિક અને રાજકીય રીતે તેની અસરો ઉભી થઈ હતી. રાજવાડીની જમીનનાં વિવાદમાં અને વેરની વસૂલાતની આગમાં થોડા જ મહિનામાં રાજકોટમાં યુવા ભાજપનાં આગેવાન એવા વિનુ શિંગાળાની હત્યા થઈ હતી. આમ રાજવાડીના વિવાદમાં ત્રણ – ત્રણ લોથ ઢળી છે. રાજવાડીના વિવાદમાં ત્રણ – ત્રણ હત્યા થતા સૌરાષ્ટ્રમાં ભારે ચકચાર જાગી હતી. જો કે સમય જતા સમાધાન થયું અને રાજવાડીની આ જમીન હાલ ગોંડલના જાણીતા સ્વામિનારાયણ મંદિરને સોંપી દેવામાં આવી છે.